CELEX: 32016R0302
Language: sk
Date: 2016-02-25 00:00:00
Title: Vykonávacie nariadenie Komisie (EÚ) 2016/302 z 25. februára 2016 o zatriedení určitého tovaru do kombinovanej nomenklatúry

4.3.2016   
            
            
               SK
            
            
               Úradný vestník Európskej únie
            
            
               L 58/21
            
         VYKONÁVACIE NARIADENIE KOMISIE (EÚ) 2016/302
   z 25. februára 2016
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. februára 2016
      
         
            Za Komisiu
         
         
            v mene predsedu
         
         Stephen QUEST
         
            generálny riaditeľ pre dane a colnú úniu
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok vo forme plastovej tabule s rozmermi približne 31 cm × 32 cm so svetlou vrstvenou plastovou magnetickou plochou na kreslenie a vymazávanie. Plocha na kreslenie je ohraničená a držaná plastovým rámom.
                  Obsahuje pero na kreslenie vyrobené z plastu s kovovým hrotom pripevnené k tabuli šnúrkou, ktorým možno s využitím magnetických vlastností po pritlačení na plochu kresliť obrázky, písmená, atď. Výrobok obsahuje aj štyri malé magnetické pečiatky vyrobené z plastu voľne umiestnené v plastovom ráme, ktorými sa dajú na plochu otláčať obrázky.
                  Vymazávať možno nadvihnutím hornej vrstvy z plastu, mechanizmus nadvihnutia hornej vrstvy je vstavaný v spodnej časti tabule na kreslenie a odpája magnetickú funkciu.
                  Výrobok je určený na pobavenie detí.
                  Pozri obrázok (1).
               
               
                  9503 00 95
               
               
                  Zatriedenie je určené všeobecnými pravidlami 1, 3 a), 3 b) a 6 na interpretáciu kombinovanej nomenklatúry (VIP) a znením číselných znakov KN 9503 00 a 9503 00 95.
                  Zatriedenie do položky 9610 ako bridlicová tabuľka alebo tabuľa, na písanie alebo na kreslenie, je vylúčené, keďže výrobok sa nemá používať na písanie alebo kreslenie s bridlicovými písadlami, kriedami, či popisovačmi s plsteným alebo pórovitým hrotom (pozri aj vysvetlivky k harmonizovanému systému k položke 9610).
                  Výrobok má charakteristické vlastnosti hračky položky 9503. Keďže položka 9503 poskytuje najšpecifickejší opis, zatriedenie do položky 3926 ako ostatné výrobky z plastov je tiež vylúčené.
                  Ide o zložený výrobok v zmysle VIP 3 písm. b). Pozostáva z plastu a magnetickej plochy, ktoré spolu tvoria celok [pozri aj vysvetlivky k harmonizovanému systému k VIP 3 b), bod (IX)].
                  Rám a plocha sú vyrobené z plastu. Prevládajú plastové komponenty a dávajú výrobku jeho podstatný charakter v zmysle VIP 3 b).
                  Výrobok sa preto má zatriediť pod číselný znak KN 9503 00 95 ako ostatné hračky z plastov.
               
            
         (1)  Obrázok ma len informačný charakter.